Dewleta tirke ya îşxalkere 25ê hezîrane de pê droneyanê çekdaran hêrişê Meclîsê Şarî yê Sinûnî yê Şingalî kerdbî. Hêriş de domanêko 12 serre kişîyabi û tay kesî birîndar bibî. Hêrişî ra dima Meclîsê Şarê Kurdî bi eşkerayîyêke û rayîrê çapemenîye da zayene ke tay kesê xayînî agahîyê danê dewleta tirke ke nê kesî pabesteyê PDKyî yê.
Wexto ke Meclîsê Şarî yê Sinûnî vêşayêne Haydar Şeşoyo ke xo sey fermandarê hêzanê Êzidxanî dano şinasnayene, derheqê hêrişî de tay eşkerayîyî dayî. Eşkerayîya ci ameyêne manaya îtîrafê hêrişê Sinûnî. Ey bi hawayêkî pare kerd ke têkilîya ci ya bi nê hêrişî est a. Keyeyê Şeşoyî Şingal de sey mînyaturê xanedanîya Barzanîyan o. Mîyanê kurdan de keyeyê Barzanîyan çi îfade keno, mîyanê komelê êzidîyan de zî keyeyê Şeşoyî heman çi yo.
Keyeyê Barzanîyan senî xizmetê dewleta tirke keno û kurdan rê îxanet keno, keyeyê Şeşoyî zî mîyanê êzidîyan de wina têgêreno. Têkilîya keyeyê Şeşoyî û keyeyê Barzanîyan 1970an ra yena. 2014 de wexto ke PDK û dewleta tirke ya îşxalkere waştêne bi destê cerganê DAÎŞî êzidîyan bidê qirkerdene , bi mudaxeleyê HPGyî verê qirkerdişî ame girewtene û komelê êzidîyan azad bi. A roje ra nata keyeyê Şeşoyî PDK û dewleta tirke reyde bi aktîfî tewrê şerê qirkerdişê komelê êzidîyan beno.
Haydar Şeşo Şingal de torra ajanan awan keno. Şingal de koordînatorê şerê taybetî yê PDKyî û dewleta tirke Haydar Şeşo yo. Wexto ke teyarayê şerî û keşfî yê dewleta tirke Şingal ser o gêrenê, Şeşo eşkerayîye dano çapemenîye. Xeylêk hêrişanê vera serkêşanê Şingalî û heta hêrişê vera Meclîsê Sinûnî ra o mesuldar o.
Hêrişanê qirkerdişê êzidîyan de engiştê nê kesê xayînî est ê. Ganî hînî hesab nê kesan ra bêro persayene.
